«بوغاناق»لی حایاتین مؤلفی «محمد ملکنژاد» اؤلمهدی
حمید قرائی(تورکیه)
یای ایدی. ناهاردان سونرا ساعات ۴ سولاریندا منه مئساژ آتدی کی «حوجام! بیزه گلیب یازدیغیم بیر شئیه باخارسان؟» من ده اونو سیندیرماییب ائولرینه یوللاندیم. ائولری بیزدن یورویهرک بئش دقیقهلیک بیر مسافهده قالیر. هاوا چوخ سیجاقدی. کوچهده ده آز بوز آدام تاپیلیردی.
ایلک تانیشمامیز سید حیدر بیات واسیطایلا اولدو. سیدی تانیمادان اؤنجه ده شعر یازیرمیش. سونرالاری کنددهکی خاطیرالارینی یازماغا باشلادی. یازماغا چوخ هوسلییدی. سید حیدر بی مندن محمد بیه خاطیرالارینین ائدیتینده یاردیمجی اولمامی ایستهدی. او آرالاردا آیاغیمیز محللهمیزین باشینداکی صبا پارکیندا گئجهلری گئدیب اوتوروب صؤحبت ائتمهیه ده یاواش یاواش آچیلیردی. خاطیرالارینین دیلی تام دانیشیق دیلییدی. منیم اؤنریم ده بو یازیلاری استاندارد بیر تورکجهیه اوتوردوب محمد بَیین ده دیلبیلگیسینی گلیشدیرمک استقامتیندهیدی. او اوزدن منه «حوجام!» دئییردی.
انرژیک بیر اینساندی. اؤیرَنمه سورعتی چوخ یوکسکدی. عئینن بیر یئنی یئتمه انرژیسیندهکی بیر آدام آرزوسو ایله اؤیرنیردی. خاطیرالاریندا آنلاتدیغینی بیرنئچه کره ده منه آنلاتمیشدی. اوخوما یازما ایستهیینی و اوخولا باشلار باشلاماز خیاللارینین سویا دوشدویونو چوخ حسرتلی بیر شکیلده آنلادیردی. ائله کی آز قالسین گؤزلری دولسون.
سونراکی آشامادا اؤیکو یازماغا باشلادی. خاطیرالارینی اؤیکویه تؤکمک ایستهییردی. بو سیرالاردا حتی بیرنئچه یارادیجی اؤیکو ده یازدی. سؤز داغارجیغی مکمل ایدی. اوشاقلیغینی تام تورکجه یاشامیشدی. کند شیوهسییله ده دانیشاندا چوخ دوزگون بیر شکیلده جومله قوروردو. آتالار سؤزو، دئییملر وس باخیمیندان زنگینلییی اعلا درجهدهیدی. اؤیکو یازماغا باشلادیغی زامان دا شریف مردی ایشین ایچینه داخیل اولموشدو. شریف ده هرزامانکی کیمی خاص تیتیزلییی ایله اؤیکولرینی اوخویوردو. بو سفر ایکی “حوجا” محمد ملکنژاد ایله یولا چیخیردی. یاشجا بیزدن بؤیوک اولدوغونا باخمایاراق بیزدن بیر شئیلر اؤیرندییی ایچین بیزه قارشی چوخ سایغیلییدی. بو اوزدن گئچمیشی و تام گلهنهیی یاشامیش بیر اینسانی قارشیندا گؤرهبیلیردین. آنجاق بئینی چوخ اسنک بیر اینساندی. الشدیرییه چوخ آچیقدی. بو باخیمدان دا مودئرن بیر شخصیت پروفیلینه صاحیب بیر اینساندی. حتی من و شریفین اؤیکولری و رومانلارینداکی یازیلارینی بیردنبیره بیرنئچه صحیفهسینی سیلمهمیزه و آدینی “بالتالاما” قویدوغوموز شئیه سس چیخارمیردی.
نهیسه ائولرینه گئتدیم. ائوین بری قیسمیندا بیر تکاوتاق واردی. بو اوتاغی دا چالیشما اوتاغی کیمی قوللانیردی. بیز ده هر هفته جوما گونلری اورادا توپلاشیب رومانین ایشلرینه باخیردیق. منه خوشگلدین ائلهدییی یئرده بیله اوجادان گولمهسینی کونترول ائدهبیلمیردی. بلکه اؤزو ده اینانابیلمیردی. «حوجام بیر شئیلر یازمیشام…» ۱۲-۱۰ صحیفهلیک بیر یازییدی. بوتون یازیلاری کیمی بیلگیسایاردا یازمیشدی. گؤزلریمه اینانمیردیم. اوخورکن آیاقلاریمین یئردن آیریلدیغینی بیله حیسائدیردیم. کومپوزوسیون، تئکنیک و دویغو او قدهر اوستاجاسینا یازیلمیشدی کی اوخودوقجا اوخویاسیم گلیردی. اؤزللیکله بیرینجی بؤلومو اوخویان بیر اوخویوجونون بو گؤروشومه قاتیلاجاغیندان شوبهه دویمورام. اویسا بوغاناقلی و چالخاتیلی بیر دوروم بو قدهر گؤزل قلمه تؤکولهبیلر.
من ده اولایی شریف مردی ایله پایلاشدیم. بؤیلهلیکله «بوغاناق» باشلادی. بو بوغاناغی باشلایان دا محمد ملکنژاد اولدو.
یاشادیغی دردی، آجینی و چیلهنی قلمه آلدی. حیکایهسینی اولوشدورموشدو آرتیق. خالقینین حیکایهسینی آنادیلینه یازیردی. حیکایهسیز بیر خالقین اولمادیغینی و حایاتدا -بو حایات باشدان آیاغا بیر کشمکش اولسا بیله- قالابیلمهیهجهیینی قاورامیشدی؛ هم ده نئجه قاورامیشدی. «بوغاناق» محمد ملکنژادین حیکایهسیدیر. ملکنژاد دونیاسینی رومانیندا یاراتدی. اوستونده زحمت چکیب اویرندییی آنادیلی ایله یاراتدی. محمد ملکنژاد اؤلمهدی؛ چونکو یاشامینی “بوغاناق”دا بیزیمله پایلاشدی. بیز «بوغاناق»ی هر سفرینده اوخودوغموزدا محمد ملکنژادین اؤلمهدییینی بیر داها گؤرهبیلهریک.
محمد ملکنژاد اؤلمهدی.
azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab